Lei Orgánika Foun Ameasa Ita-nia Ambiente ho Konflitu Interese | TATOLI Agência Noticiosa de Timor-Leste\nVARANDA DILI Lei Orgánika Foun Ameasa Ita-nia Ambiente ho Konflitu Interese\nLei Orgánika Foun Ameasa Ita-nia Ambiente ho Konflitu Interese\nDILI, (TATOLI)-Organizasaun Naun-governamentál La’o Hamutuk ezije Governu foun atu altera lalais Dekretu-Lei No. 14/2018, 17 Agostu Orgânica do VIII Governo Constitucional, ne’ebé esplika estrutura, objetivu no kompeténsia sira ba kada Ministériu, tanba lei ida-ne’e mak ameasa povu nia futuru liuhosi hafraku protesaun ba Timor-Leste nia ambiente.\n“La’o Hamutuk haree katak fó podér ba Ministériu Petróleu no Mineiru (MPM) atu emite lisensa ambientál la tuir prinsípiu boa governasaun no sei sakrifika integridade Autoridade Ambientál RDTL nian,” haktuir komunikadu La’o Hamutuk diri mai redasaun TATOLI, ohin.\nTuir La’o Hamutuk, dekretu-Lei No. 14/2018 fó kbiit ba MPM (uluk MPRM) atu aprova lisensa ambientál ba projetu dezenvolvimentu boot sira iha setór petróleu no mineiru, nomós alista MPM nia knaar hanesan atu dezenvolve, promove no atrai investimentu husi rai-li’ur iha setór ida-ne’e. MPM mós hetan knaar atu koordena implementasaun Projetu Tasi Mane no deside termu kontratuál ho kompañia sira ne’ebé halo prosesu atu buka no atu esplora ita nia rekursu naturál sira.\nLa’o Hamutuk ezije katak podér MPM nian la bele inklui aprova no emite lisensa ambientál ba sira-nia projetu rasik tanba konflitu interese. Prosesu lisensamentu ambientál tenke independente, iha kontabilidade no transparénsia hodi proteje ita nia natureza no ambiente. Governu la bele fó espasu hodi ema ruma bele hasees an husi rekerimentu prosesu legál kona-ba lisensamentu ambientál ne’ebé iha tiha ona.\nRegulamentu ambientál iha ona ninia prinsípiu, mekanizmu no prosesu liuhosi Lei Base ba Ambiente (Dekretu-Lei No. 26/2012) no Lei Lisensamentu Ambientál (Dekretu-Lei No. 5/2011). Lei sira ne’e define Autoridade Ambientál nia knaar atu lider prosedimentu Avaliasaun Impaktu Ambientál no atu emite Lisensa Ambientál ba projetu sira inklui iha setór petrolíferu no mineiru.\nTuir lei ambientál, ba projetu boot ne’ebé bele iha impaktu signifikante iha ambiente (Kategoria A), proponente projetu tenke halo estudu hodi avalia impaktu ambientál husi projetu ne’e, halo konsultasaun públiku hodi komunidade lokál komprende no bele hatán ba projetu, no aprezenta dokumentu sira ba Autoridade Ambientál.\nAutoridade Ambientál ne’ebé iha kompeténsia atu regula no lidera prosesu aprovasaun no hasai lisensa ambientál mak Sekretariadu Estadu ba Ambiente liuhosi Diresaun Nasionál Kontrolu Poluisaun no Impaktu Ambientál (DNCPIA). Tuir La’o Hamutuk nia observasaun, entidade DNCPIA iha esperiénsia ona nu’udar entidade tékniku ho kompeténsia hodi implementa polítika no lei sira liga ba promove no prezerva ita nia meiu ambiente.\nTan ne’e, La’o Hamutuk ezije atu uza matenek, esperiénsia no kompeténsia Autoridade Ambientál nian ne’ebé iha ona, no haforsa liután sira nia servisu liuhosi investimentu ba DNCPIA tuir sira-nia nesesidade. Nune’e bele implementa ho di’ak lei ambientál sira no tau matan ba dezenvolvimentu hodi asegura ninia sustentabilidade.\nLa’o Hamutuk esplika katak hodi regulasaun ambientál sai efetivu, tenke lidera husi entidade Estadu ne’ebé independente no la’ós entidade ne’ebé promove no implementa projetu. Mekanizmu ida ne’e mak sei ajuda prosesu kontabilidade (check and balance), transparénsia no asegura laiha intervensaun polítiku ba implementasaun lei sira ne’e. Nune’e bele garantia sustentabilidade ba ita-nia rekursu naturál sira no fó benefísiu ba povu Timor-Leste agora no iha futuru.\nLisensamentu Ambientál maka maneira importante Estadu nian atu asegura ita bele proteje ita-nia ambiente nia kondisaun moos no saudável agora no ba oin tempu naruk. Nu’udar ezemplu: molok governu halo estrada, aeroportu ka edifísiu boot ruma, no molok kompañia privadu halo fábrika, otél boot, planu turizmu iha foho ka tasi ibun, tuir lei sira tenke aprezenta sira-nia dokumentu projetu sira hodi iha avaliasaun hafoin hetan lisensa husi Autoridade Ambientál.\nNune’e, Autoridade Ambientál bele kontrola prosesu dezenvolvimentu hodi asegura projetu sira la’o tuir planu ne’ebé di’ak, sustentável no la iha impaktu negativu ba ema nia ambiente no moris.\nPrevious articleMídia Kontribui Konsolida Relasaun Sosiál\nNext articleLoron Ualu Hahú Prosesu Formasaun Komisaun Inkéritu\nArkivu Select Month April 2021 (391) March 2021 (693) February 2021 (623) January 2021 (602) December 2020 (581) November 2020 (653) October 2020 (756) September 2020 (681) August 2020 (609) July 2020 (747) June 2020 (710) May 2020 (537) April 2020 (554) March 2020 (718) February 2020 (608) January 2020 (673) December 2019 (451) November 2019 (600) October 2019 (738) September 2019 (684) August 2019 (774) July 2019 (793) June 2019 (397) May 2019 (491) April 2019 (237) March 2019 (231) February 2019 (189) January 2019 (185) December 2018 (125) November 2018 (144) October 2018 (201) September 2018 (222) August 2018 (243) July 2018 (210) June 2018 (172) May 2018 (177) April 2018 (178) March 2018 (195) February 2018 (198) January 2018 (219) December 2017 (147) November 2017 (167) October 2017 (216) September 2017 (216) August 2017 (205) July 2017 (203) June 2017 (273) May 2017 (324) April 2017 (261) March 2017 (161)\nPM orienta MOP-ADN mobiliza kompañia normaliza estrada iha Embaixada Japaun oin\nDILI, 10 abríl 2021 (TATOLI)—Primeiru-Ministru (PM), Taur Matan Ruak, ohin, konvoka reuniaun ho Vise Primeiru-Ministru no Ministru Planu Ordenamentu, José Maria dos Reis no...\nUma kain 3.221 iha Vera Cruz afetadu ba dezastre naturál\nDILI, 13 abril 2021 (TATOLI)—Administradór Postu Administrativu Vera Cruz, Munisípiu Dili, Otávio Vieira do Amarál, informa dadus finál ne’ebé autoridade lokál sira iha Postu...\nAvaliasaun SIJK, prosesu funerál ba kazu mate dahuluk ladún di’ak\nDILI, 14 abríl 2021 (TATOLI)—Tuir avaliasaun interna hosi Sala Situasaun Sentru Integradu Jestaun Krize (SIJK), rekoñese katak, prosesu funerál ba kazu mate dahuluk ho...